Il-Gvern sostna li l-eks-Ministru George Pullicino għad irid jispjega kif it-tender b’valur ta’ €35 miljun għall-installazzjoni ta’ pannelli fuq il-bjut ta’ binjiet pubbliċi kien jinkludi fih dokument mhux iffirmat minn bank li ma kienx għadu jeżisti. Fi stqarrija b’risposta għal stqarrija maħrup mid-deputat Nazzjonalista George Pullicino aktar kmieni waranofsinhar fejn qal li l-ittri li ġew ippubblikati lbieraħ ma jgħidu xejn ġdid, il-Gvern qal li d-deputat Nazzjonalista għad irid jispjega wkoll għaliex kien hu personalment li wassal ittra lill-kumpanija li ngħatat il-kuntratt, liema ittra qal tikkonferma rata għolja għax-xiri tal-elettriku li kienet se tfisser aktar spejjeż fuq il-familji u n-negozji. Fl-istqarrija tiegħu l-eks-ministru George Pullicino żied jgħid  li hu qatt ma daħal f’kuntratti pubbliċi u ma kellu x’jaqsam xejn fil-proċess tal-għażla ta’ dan il-kuntratt. Min-naħa tiegħu l-Gvern qal li kulħadd jiftakar kif ftit tal-jiem ilu, id-deputat Pullicino qal pubblikament li ma kellu x’jaqsam xejn u pprova jwaħħal fid-Dipartiment tal-Kuntratti u fl-Awtorità Maltija għar-Riżorsi. Madankollu qal li d-dikjarazzjonijiet żvelati lbieraħ mill-Ministru Konrad Mizzi ffimati miż-żewġ entitajiet inkwistjoni, jikkonfermaw li l-immaniġjar tal-proċess kien kollu f’idejn il-Ministeru li kien imexxi Pullicino nnifsu.